The English Concert
The English Concert, britisk orkester, grundlagt i 1973 af bl.a. cembalisten Trevor Pinnock og violinisterne Simon Standage (f. 1941) og Michaela Gomberti (f. 1952). Ensemblet har specialiseret sig i historisk opførelsespraksis især af barokmusik og har lagt navn til et betydeligt antal pladeindspilninger.
Trevor Pinnock fratrådte i 2003 som kunstnerisk leder; hans efterfølgere var 2003-07 violinisten Andrew Manze (f. 1965) og fra 2007 cembalisten Harry Bicket (f. 1961).